**Born into the 90’s – En kærlighedserklæring til 90’er R&B og hiphop**

*Lørdag d. 5. november flytter vi det fyldte dansegulv fra Ideal Bar til Lille VEGA, når Club Supreme tager på tidsrejse tilbage til 90’ernes storhedstid med overdådig hiphop og R&B.*

For en enkelt aften omdannes Lille VEGA til et sandt hiphop og R&B-mekka, når Club Supreme, med dj Typhoon bag roret, rykker ud af Ideal Bar og ind i de legendariske lokaler, som gennem tiden har dannet rammen for nogle af de vildeste natklubber.

*Born into the 90's* er både en klar reference til R. Kellys debutalbum fra 1992, men også en tydelig indikator for den øvrige musikalske kurs Typhoon & Friends lægger for natten, når de tænder for anlægget i Lille VEGA’s lokaler. Der er garanteret store hits og udødelige klassikere inden for tidens bedste hiphop og svedigste R&B, som alt sammen stadig kan få et hvilket som helst dansegulv til at koge.

**Typhoon & Friends**

Dj Typhoon har gennem de seneste 25 år dannet skole for dj-kunsten og været en central personlighed på den danske hiphop- og klubscene. Det seneste år har hans faste natklub i VEGA, Club Supreme, været garant for nogle af de vildeste fester og har ofte henledt tankerne på dagene med VEGA Natklub og hiphopkontoret. Den 5. november genoplever vi noget af stemningen fra dengang, og giver den lige en tand ekstra.

Med sig har Typhoon svensk-amerikanske Adan Jewelle Baptiste, alias ADL, kendt fra det svenske og yderst toneangivende hiphop-kollektiv Blacknuss. Herudover har han arbejdet sammen Solid Posse, Stonefuckers og mange andre.

Fakta om koncerten

Born into the 90’s – En kærlighedserklæring til 90’er R&B og hiphop

Lørdag den 5. november kl. 23.00

Lille VEGA, Enghavevej 40, 1674 København V

Fri entré fra kl. 23.00 – 00.00 – herefter 60 kr.